صحت اور خاندانی بہبود کی وزارت
مرکزی وزیر صحت منسکھ مانڈویا نے تیسرا اسٹیٹ فوڈ سیفٹی انڈیکس جاری کیا
ملک بھر میں فوڈ سیفٹی ماحولیاتی نظام کی تکمیل کے لیے 19 موبائل فوڈ ٹیسٹنگ وینس  کو ہری جھنڈی دکھائی
خوراک کے تحفظ اورتغذیہ میں تحقیق کے لیے اِیٹ رائٹ ریسرچ ایوارڈز ، گرانٹس کا آغاز، نئے اقدامات ، وسائل اور کتابوں کی نقاب کشائی کی
21 کمپنیوں نے کھانے اور مشروبات کے شعبے میں ورجن پلاسٹک کی سطح کو کم کرنے کا عہد کیا
ریاستوں کو شہریوں کے لئے محفوظ خوراک کی فراہمی کو یقینی بنانے کی سمت میں کام کرنے پر ابھارنے کے لئے کی جانے والی ایک کوشش کے طور پر صحت اور خاندانی بہبود کے مرکزی وزیر جناب مانسکھ منڈاویا نے فوڈ سیفٹی اینڈ اسٹینڈرڈس اتھارٹی آف انڈیا  کے تیسرے ریاستی غذائی تحفظ اشاریے  کا اجرا کیا جس کا مقصد خوراک کے تحفظ سے متعلق پانچ پیمانوں کی روشنی میں ریاستوں کی کارکردگی کا جائزہ لینا تھا۔
صحت اور خاندانی بہبود کے مرکزی وزیر نے پیش پیش رہنے والی ریاستوں / مرکز کے زیرانتظام علاقوں کو ان کی شاندار کارکردگی کے لئے 21-2020 کی درجہ بندی کی بنیاد پر مبارکباد دی۔ اس سال، بڑی ریاستوں میں سے درجہ بندی میں گجرات سر فہرست ریاست رہی، جس کے بعد کیرالہ اور تملناڈو کا نمبر ہے۔ چھوٹی ریاستوں میں سے گوا سرفہرست ریاست رہی، جس کے بعد میگھالیہ اورمنی پو رکا نمبر آتا ہے۔ مرکز کے زیر انتظام علاقوں میں ، جموں و کشمیر، انڈمان اور نکوبار جزائر اور نئی دہلی نے اعلیٰ ترین درجہ حاصل کیا۔
وزیر موصوف نے 19 موبائل فوڈ ٹیسٹنگ وینوں کو بھی ہری جھنڈی دکھاکر روانہ کیا، جس کا مقصد ملک بھر میں غذائی تحفظ کے ماحول کو تقویت پہنچانا تھا۔ اس کے ساتھ ایسے موبائل وینوں کی مجموعی تعداد 109 تک پہنچ گئی۔
اس موقع پر گفتگو کرتے ہوئے جناب مانڈویا نے اس رائے کااظہار کیا کہ مجموعی طور پر غذا صحت کاایک لازمی عنصر ہے۔ انہوں نے کہا کہ ‘‘متوازن غذا صحت کاایک جزو لاینفک ہے’’۔انہوں نے اس امید کااظہار بھی کیا کہ خوراک کی جانچ کرنے والی چلتی پھرتی تجربہ گاہیں ریاستوں / مرکز کے زیر انتظام علاقوں میں کام کرنے والے اداروں کی دور دراز علاقوں میں اپنی رسائی قائم کرنے اور نگرانی کی سرگرمیاں انجام دینے میں نہ صرف مدد کریں گی بلکہ شہریوں کے لئے تربیت اور آگہی پیدا کرنے والی سرگرمیوں کے حوالے سے ایک موثر وسیلے کی حیثیت سے بھی بہت فائدہ مند ثابت ہوں گی۔
انہوں نے اس بات پر بھی زور دیا کہ خوراک کے تحفظ کے معاملے میں حکومت اور صنعتی برادری کے ساتھ ساتھ شہری بھی ذمہ دار فریق ہیں۔ شری مانڈویا نے یہ بھی بتایا کہ ‘‘ وزیراعظم جناب نریندر مودی کا کہنا ہے کہ جب ایک شخص ایک قدم آگے بڑھاتا ہے تو صرف ایک قدم ہی کامیابی حاصل ہوتی ہے۔تاہم،جس وقت پورا ملک ایک قدم آگے بڑھاتا ہے تو یہ ملک 130 کروڑ قدم آگے بڑھ جاتا ہے۔ وہ لوگ جو غذا میں ملاوٹ اور گھٹیا معیار جیسے معاملات کی طرف لوگوں کی توجہ مبذول کراتے ہیں وہ اپنے آپ ایسے بے خبر صارفین کو فائدہ پہنچاتے ہیں جنہیں نقصان ہونے کا امکان رہتا ہے’’۔ انہوں نے تنظیم کی طرف سے صنعتی شراکت داروں کے ساتھ مل کرکئے گئے اقدام کی تعریف کی جس کا مقصد ملک کو غذائی تحفظ کے معاملے میں آگے لے جانا تھا۔
مرکزی وزیر نے مخصوص کھانوں میں صنعتی طور پر تیار کردہ چربی وا لے تیزابی عنصر کی موجودگی کا پتہ لگانے کے لئے کئے جانے والے پان انڈیا سروے کے نتائج بھی جاری کئے۔ 6 پہلے سے معینہ غذائی زمروں کے تحت 34 ریاستوں / مرکز کے زیر انتظام علاقوں میں 419 شہروں / اضلاع سے مختلف طرح کے پیک شدہ غذائی آئٹمس کے نمونے جمع کئے گئے تھے۔ مجموعی طور پر 6245 نمونوں میں سے صرف 84 نمونوں میں یعنی 1.34 فیصد میں 3 فیصد سے زیادہ صنعتی چکنائی والے عناصر پائے گئے۔ ہندوستان اپنی آزادی کے 75 ویں سال میں اس چکنائی والے عنصر سے نجات حاصل کرنے کی سمت میں صحیح راہ پر گامزن ہے۔
جناب مانڈویا نے ایف ایس ایس اے آئی کے بہت سے اختراعی اقدامات کابھی آغاز کیا جن میں اِیٹ رائٹ ریسرچ ایوارڈس اور گرانٹس شامل ہیں۔ اس کا مقصد ہندوستان میں غذائی تحفظ اور تغذیہ کے شعبے میں کی جانے والی اعلیٰ معیاری تحقیق کی ہمت افزائی اوراس کا اعتراف کرنا تھا۔ غیر بناسپتی کھانوں سے آسانی کے ساتھ شناخت اور فرق کو محسوس کرنے کے لئے سبزی والی غذاؤں کے لئے ایک لوگو بھی جاری کیا گیا تاکہ صارفین اپنی پسند کی غذا کا انتخاب کرسکیں۔ مزید برآں وزیر موصوف نے مختلف ای کتابوں کا اجرا بھی کیا جو مقامی ، موسمی کھانوں، دیسی باجرے اورپروٹین کے پودوں پر مبنی وسائل کا احاطہ کرتی ہیں۔
خوراک کی ڈبہ بندی میں پلاسٹک کے استعمال کے معاملے پر صنعتی برادری کو شامل کرنے کے لئے جاری کوششوں کے ایک حصے کے طور پر ، غذائی کاروبار کرنے والی 24 کمپنیوں نے تمام ذرائع سے 100 فیصد استعمال شدہ پ لاسٹک کے کچرے کو اکٹھا، پروسیس اور ری سائیکل کر کے ،تحریری طور پر‘‘ پلاسٹک کچرے سے پاک’’ ہونے کا عہد کیا۔ 21 کمپنیوں نے اس بات کا عہد کیا کہ وہ غذاؤں اور مشروبات کے شعبے میں ورجن پلاسٹک کی سطح کم کرنے کے لئے کام کریں گے۔
محترمہ ریتا تیوتیا، چیئرپرسن ایف ایس ایس اے آئی، جناب ارون سنگھل، چیف ایگزیکٹو آفیسر اور رکن سکریٹری، ایف ایس ایس اے آئی، جناب وکاس شیل، ایڈیشنل سکریٹری  بھی اس موقع پر موجود تھے۔